### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 25. september 2019 har vedtaget Magistratens indstilling i overensstemmelse med erklæring fra Teknisk Udvalg af 23. september 2019.

Offentlig fremlæggelse af forslag til lokalplan 1108, Boligområde Skæring Strand – overførsel fra sommerhusområde til byzone samt Tillæg nr. 55 til Kommuneplan 2017

### Resumé

Lokalplanen gælder for et område, der indeholder sommerhusområdet Skæring Strand. Området ligger i umiddelbar tilknytning til og nord for Skæring By.

Lokalplanområdet har et areal på 130 ha og omfatter bl.a. et mindre kolonihaveområde samt et større rekreativt område med Skæring Hede og [adresse]. Området ligger hovedsageligt i sommerhusområde, mens det rekreative område ligger i landzone.

Lokalplanen er igangsat på baggrund af en afstemning i efteråret 2017 blandt alle de private grundejere om interessen for at overføre sommerhusområdet til byzone.

Formålet med lokalplanen er at give mulighed for en anvendelse til boligformål til lav boligbebyggelse med fritliggende enfamilieboliger til helårsbeboelse.

Lokalplanen er ikke i overensstemmelse med kommuneplanens rammebestemmelser med hensyn til anvendelse og bebyggelsens omfang. Lokalplanen er derfor ledsaget af Tillæg nr. 55 til Kommuneplan 2017, der muliggør, at anvendelsen ændres til boligformål med en maksimal bebyggelsesprocent på 20 til 25%, en bygningshøjde på maks. 6,5 m samt ændrede mindstegrundstørrelser.

Der har været foretaget en forudgående offentlig høring om ændring af kommuneplanen. Der er indkommet i alt 40 høringssvar, der hovedsageligt omhandler bygningsregulerende bestemmelser i lokalplanen, hvad angår placering, bebyggelsesprocent, det grønne udtryk, højder samt trafikale forhold.

Høringssvarene er vedlagt indstillingen som bilag 7. Kommentering af høringssvarene indgår i bilag 10 sammen med besvarelse af de øvrige bidrag fra den udvidede borgerinddragelse ved lokalplanens forberedelse og udarbejdelse.

### Indstilling

At 1) forslag til lokalplan 1108 godkendes til offentlig fremlæggelse,

At 2) forslag til Tillæg nr. 55 til Kommuneplan 2017 godkendes til offentlig fremlæggelse,

At 3) forslag til miljørapport godkendes til offentlig fremlæggelse,

At 4) bemærkninger fra den forudgående offentlige høring besvares, som det fremgår af indstillingens afsnit 5.8.

### Sagens forløb

29-08-2019 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 02-09-2019 Magistraten

Fremsendes til [adresse] med bemærkning, at Magistraten i mødet den 2. september 2019 anbefaler, at byrådet tiltræder Magistratsafdelingen for Teknik og Miljøs indstilling af 26. august 2019.

Borgmester Victor Pedersen var forhindret i at deltage i sagens behandling.

 11-09-2019 [adresse]
Fremsendes til Teknisk Udvalg til behandling i henhold til beslutning i byrådets møde den 11. september 2019.
 23-09-2019 Teknisk Udvalg

Udvalget kunne enstemmigt tiltræde indstillingen i overensstemmelse med Magistratens anbefaling.

Mike Jørgensen var forhindret i at deltage i udvalgets behandling af sagen.

 25-09-2019 [adresse]
Tilbagesendes Magistratsafdelingen for Teknik og Miljø med bemærkning, at byrådet i sit møde den 25. september 2019 har vedtaget Magistratens indstilling i overensstemmelse med erklæring fra Teknisk Udvalg af 23. september 2019.